Μάρκους Βαϊσενμπέργκερ

Ο Μάρκους Βάισενμπεργκερ (γεννημένος στις 8 Μαρτίου 1975 στο Λάουτεραχ) είναι Αυστριακός διεθνής πρώην ποδοσφαιριστής και σημερινός μάνατζερ παικτών. Είναι ο πιο γνωστός εκ των τριών αδερφών Βάισενμπεργκερ, ενώ ο μεγαλύτερος αδερφός του Τόμας (γενν. 1971) υπήρξε επίσης διεθνής ποδοσφαιριστής και ο μικρότερος αδερφός του Φίλιπ (γενν. 1983) επαγγελματίας ποδοσφαιριστής σε ομάδες της δεύτερης κατηγορίας.

 Ξεκίνησε την καριέρα του στα παιδικά τμήματα της ΦΚ Χαρντ και αργότερα στα εφηβικά της ΦΚ Ντόρνμπιρν, πριν πάει στη Σπίταλ, όπου από την ομάδα νέων πέρασε στην ανδρική ομάδα. Ξεκίνησε την επαγγελματική του καριέρα το 1995 με τη μεταγραφή του στη ΛΑΣΚ. Οι καλές εμφανίσεις του τον οδήγησαν το 1999 όχι μόνο στην Εθνική Αυστρίας, όπου τον κάλεσε ο τότε ομοσπονδιακός τεχνικός Ότο Μπάριτς, αλλά και σε μεταγραφή στη Μπούντεσλιγκα και την Αρμίνια Μπίλεφελντ, όπου παρέμεινε επί διετία. Το 2001 μετακινήθηκε στη Μόναχο 1860, όπου παρέμεινε τρία χρόνια, αποχωρώντας μετά τον υποβιβασμό της ομάδας. Το 2004 αποκτήθηκε από την Άιντραχτ Φραγκφούρτης, που τότε αγωνιζόταν στη 2. Μπούντεσλιγκα. Στην ομάδα της Άιντραχτ πήρε τη φανέλα με τον αριθμό 10 και αγωνιζόταν ως δεκάρι, αρχικά ως αλλαγή του Αλεξάντερ Μάιερ, οπότε οι συμμετοχές του -και λόγω συχνών μικροτραυματισμών- ήταν περιορισμένες, ενώ αργότερα έπαιζε παράλληλα με εκείνον στην εντεκάδα, αφού ο προπονητής της ομάδας Φρίντχελμ Φούνκελ έτρεφε ιδιαίτερη εκτίμηση στις ικανότητές του. Στην πρώτη του σεζόν στη Φραγκφούρτη, η Άιντραχτ ανέβηκε ως τρίτη στη Μπούντεσλιγκα, ενώ την επόμενη χρονιά έφτασε στον τελικό κυπέλλου Γερμανίας, που διεξήχθη στις 29 Απριλίου 2006 στο Βερολίνο, όπου ηττήθηκε 0-1 από τη Μπάγερν Μονάχου. Η Μπάγερν έχοντας κερδίσει και το πρωτάθλημα συμμετείχε τη σεζόν 2006-07 στο Τσάμπιονς Λιγκ, κάτι που οδήγησε την Άιντραχτ ως φιναλίστ, αλλά και τον Βάισενμπεργκερ σε συμμετοχή στο Κύπελλο ΟΥΕΦΑ εκείνης της χρονιάς. Ο Βάισενμπεργκερ αγωνίστηκε και στους δύο αγώνες του πρώτου γύρου κόντρα στη Μπρόντμπυ (4-0, 2-2), που οδήγησαν την Άιντραχτ στους ομίλους, καθώς και σε δύο από τους τέσσερις αγώνες στον όμιλο κόντρα στις Νιούκασλ (0-0) και Φενέρμπαχτσε (2-2), ενώ έμεινε στον πάγκο στους αγώνες κατά των ΟΣ Παλέρμο (1-2) και Θέλτα Βίγο (1-1). Το 2008 επέστρεψε με ελεύθερη μεταγραφή στην Αυστρία και τη ΛΑΣΚ, όπου υπέγραψε διετές συμβόλαιο, αλλά αγωνίστηκε ουσιαστικά μόνο μία σεζόν, αφού ένα κάταγμα στο μετατάρσιο και μια ενδονοσοκομειακή λοίμωξη του τραύματος μετά το χειρουργείο τον έθεσαν εκτός μάχης για ένα χρόνο. Έτσι με το τέλος του συμβολαίου του μεταπήδησε στη "μικρή" Ουνιόν Πρέγκαρτεν, όπου για λίγο καιρό αγωνιζόταν ευκαιριακά. Πραγματοποίησε το ντεμπούτο του με την Αυστρία σε ένα φιλικό αγώνα τον Αύγουστο του 1999 απέναντι στη Σουηδία, μπαίνοντας ως αλλαγή στη θέση του Μάριο Χάας. Στις 27 Μαρτίου 2002 και κόντρα στην Εθνική Σλοβακίας σημείωσε το μοναδικό του τέρμα με τη φανέλα της Εθνικής Αυστρίας. Έχασε την ευκαιρία να αγωνιστεί στο Euro 2008, καθώς τραυματίστηκε (μερική ρήξη τένοντα) στον τελευταίο, αδιάφορο αγώνα πρωταθλήματος της Άιντραχτ με την Ντούισμπουργκ. Συνολικά πραγματοποίησε 29 συμμετοχές με την Εθνική Αυστρίας, ως τον Αύγουστο του 2008, οπότε αποσύρθηκε από το αντιπροσωπευτικό συγκρότημα της χώρας του. «Markus Weissenberger Der Strippenzieher aus Österreich», άρθρο του Thomas Kilchenstein στην ηλεκτρονική έκδοση της εφημερίδας Frankfurter Rundschau, 8 Μαΐου 2015 Ο Μάρκους Βάισενμπεργκερ στο eintracht-archiv.de (Γερμανικά) Προφίλ στο VI (Ολλανδικά) Στατιστικά Καριέρας - National Football Teams